Pressemeddelelse

August 2016

Peugeot i top

**Peugeot topper salgslisten for juli måned med 208 på førstepladsen som den mest solgte model på det danske marked, mens 308 er kørt ind på en overbevisende andenplads. Dette er ikke et kun et øjebliksbillede af sommerens salg, for også år til dato ligger netop disse to modeller på henholdsvis første- og andenpladsen på listen over de mest solgte personbiler\*.**

Peugeots lykketal

”2-serien” har siden introduktionen af den allerførste 201 i 1929 skrevet sig ind i Peugeots historie med flere legendariske modeller, bl.a. 205 og 206, der tilsammen er produceret i næsten 14 millioner eksemplarer.   
Seneste skud på det ædle stamtræ er 208, der med sin succes understreger, at tallet 2 i den grad er et lykketal for Peugeot. Siden lanceringen i maj 2012 er 208 solgt i 27.551 eksemplarer på det danske marked og interessen fra kunderne vokser stadig – alene i årets første 7 måneder er salget steget med 30,7 % i forhold til samme periode året før, hvor 208 for andet år i træk var den mest solgte i sin klasse. Med 5.665 solgte enheder år til dato dominerer Peugeot 208 således sin klasse med en andel på   
15,9 %.

Rekordhøjt salg for Peugeot 308

Både 208 og 308 ligger desuden i top over de mest privatleasede modeller i Danmark med henholdsvis 2.023 og 1.208 eksemplarer på et marked, der steget med hele 62 % i forhold til samme periode sidste år.   
Peugeot 308 har for første gang indtaget andenpladsen på den samlede salgsliste med 3.971 solgte eksemplarer og det betyder samtidig, at den for andet år i træk er nummer 1 i segmentet med andel på hele 14,9 %.

*”Vi er meget glade for, at både 208 og 308 er så populære hos danskerne”*, fortæller Brand Director hos Peugeot Danmark, Joakim Læbo og fortsætter: *”Det viser, at det betaler sig at satse på kvalitet og nytænkning, hvilket bl.a. vores unikke instrumentering, Peugeot i-Cockpit, er et eksempel på. Herudover så glæder vi os over at være det personbilsmærke, som har solgt flest biler til privatkunder i årets første 7 måneder – det er en anerkendelse, som vi sætter stor pris på og vil arbejde hårdt på at leve op til.”*